Надежда Захариева
Еманципация

chitanka.info

А може би наистина съм твоя кост

и нищо повече…

В библейски времена орисана

да съм покорна твоя спътница.

Затуй ме гледаш със насмешка ти

как търся тайното разковниче

на свободата си човешката —

достойната и неразпътната.

Как търся свойто равновесие

сред истини и сред илюзии,

над бъдещето си надвесена,

под миналото си прегърбена.

Във бързината си, понятната,

аз чувство не едно охлузих и

е болка тайна свободата ми —

с незаздравели остри ръбове.

В мечтите си да бъда цялостна,

отделна, горда, независима,

от тебе аз ще бягам яростно,

додето някъде в годините,

без дъх към себе си затичана,

се спъна в тая стара истина —

когато с тебе се обичаме,

съм цяла. Инак — половината.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.